Hof beveel weermag om soldaat te bevorderDie hooggeregshof in Pretoria het beveel dat ŉ soldaat wat sedert 2006 op dieselfde salarisvlak is, bevorder en sy salaris aangepas word. Regter Sullette Potterill het die minister van verdediging en die hoof van die weermag beveel om lt. kol. Michael Joseph Carter (59) tot kolonel te bevorder. Die regter het verder beveel dat Carter se salaris terugwerkend aangepas word. Carter het in 1970 by die weermag aangesluit. Hy het sy werkgewer hof toe gevat nadat hy verskeie kere oor die hoof gesien is vir die pos van senior beampte vir gasvryheid. Carter voer aan dat hy verskeie kere in die pos waargeneem het en dat hy sedert 2004 as geskikte kandidaat vir die pos benoem is. Carter sê ŉ vroulike bevelvoerder, wat se hoogste kwalifikasie ŉ graad 12 sertifikaat is, is in 2008 tot kaptein bevorder ten einde die pos te vul. Die weermag voer aan dat Carter nie bevorder is nie weens regstellende aksie.